Begin 'n Dankbaarheids-Joernaal | Net nog 'n paar gedagtes
← Ek wens jou 'n rooi-tekkie dag!
Biltong resep →
Begin 'n Dankbaarheids-Joernaal
Posted on Desember 15, 2014 by Maree Clarkson
Joernaal-aantekeninge is maar net die daaglikse skrywe van jou gedagtes en idees op papier. Dit kan 'n grootse ondervinding wees. Hierdie proses kan jou ondersteun in die soektog na byvoorbeeld waaroor jy angstig voel, of waarvoor jy 'n passie het en waaroor jy droom
Koop vir jouself 'n pragtige notaboek en gebruik 'n pen waarvan jy hou om mee te skryf. Ek gebruik 'n "Moleskine" notaboek (wat by enige goeie boekwinkel beskikbaar is in verskeie formate). Vind 20 stil minute of so in jou dag en ek stel voor jy maak dit 'n roetine – ek doen myne net voor bedtyd of vroeg in die oggend – maar enige tyd wat jou sal pas is gaaf.
'n Paar van my gunsteling vulpenne :
Skryf asof jy met jouself praat – skryf oor al jou gevoelens, wat jou pla of waaroor jy opgewonde voel, die dag wat voorlê of belangrike gebeure van die verlede en wat jy graag wil onthou. Ek sit alles in soos datums, plekke, die tyd, ens. Dit hoef nie meesterstukke te wees nie – hierdie is JOU joernaal en vir jou oë alleenlik. Ek plak ook sommer goeters of teken prentjies.
Ondersoek het duidelik bewys dat, om 'n Joernaal te gebruik, stres verminder en die immuunstelsel versterk, sowel as die volgende voordele:
– dit laat jou beter voel oor die lewe
– dit maak jou meer optimisties oor die toekoms
– dit spoor jou aan om andere te help met hulle probleme
– dit verbeter jou gesondheid
– dit gee rigting en helderheid
Daar is baie dinge waaroor jy 'n joernaal kan hou – my gunsteling is my DANKBAARHEIDS-JOERNAAL. Elke oggend, sodra ek gebad, aangetrek en tande geborsel het, skryf ek my 'gratitudes' neer. Aan die begin gaan dit maar stadig, maar net deur met een klein dingetjie, soos "ek is dankbaar vir die sonskyn" te begin, begin jou lys van dankbaarhede te groei en binnekort het jy sommer 10 op een slag.
In dieselfde boekie, aan die agterkant, doen ek my AFFIRMASIES vir die dag, soos byvoorbeeld "Ek is gesond en gelukkig. Daar is geen siekte wat ek nie kan oorwin nie" of "Ek spreek van vreugde vir die lewe! Ek laat myself toe om elke oomblik van elke dag totaal te geniet!" My gunsteling een is "Dankie vir die dag wat voorlê…"
My Daaglikse Joernaal vir alles en nog wat – hierin doen ek ook sketse saam met my inskrywings….
Hier is 'n paar idees vir 'n Joernaal – ek is seker jy kan nog met vele meer vorendag kom :
– 'n Natuur-joernaal
– Belangrike gebeurtenisse- en datums-joernaal
– Droom-joernaal (al die dinge wat jy nog die graagste wil vermag)
– Welbekende aanhalings- en inspirasie-joernaal
– 'n Joernaal met jou eie gesegdes, inspirasies en sketse (wie weet, eendag kan jy dit dalk verwerk in 'n eBoek!)
– 'n Joernaal oor jou kinders – kort liefdesbriefies aan hulle
– Joernaal oor jou alledaagse gedagtes – dinge wat jou pla, oorwinnings
Ek het 'n paar joernale op my rekenaar ook, maar daar is niks soos om met die hand te skryf nie!
'n Paar van my Moleskine notaboekies :
Daar is so baie dinge in hierdie lewe om voor dankbaar te wees dat 'n mens honderde joernale kan volmaak en nog steeds nie alles genoem het nie. Leef met 'n dankbare hart –